  Анжелика Тихонова корреспондент 2021-тӥ арын Удмуртиысь ёросъёсын Гурт интывылъёсты котыр ласянь азинтонъя кун программа улсын мерлыко объектъёсты пуктыны но тупатъяны оглом 764 миллион манет кутӥзы. Со сярысь элькунысь гурт возёсъя но сиён-юонъя министерстволэн пресс-службаез ивортӥз. Со пӧлысь 446,8 миллион манетэз Росси кивалтэтлэн Резерв фондысьтыз вуиз. Коньдонэз Грак, Кизнер, Ува но Можга ёросъёсысь укмыс объектъёсты пуктыны но тупатъяны кутӥзы. Озьы ик со уксёен 19 ёросъёсысь котырез умоятонъя 90 ӵектосъёсты улонэ пыӵатӥзы. Соос пӧлын адямиослы ветлыны 12 сюресъёс, спортэн вырыны 18 но нылпиослы 16 площадкаос, 13 шутэтскон интыос, сюресъёсты тупатъянъя 24 ӵектосъёс, югдыт каронъя ньыль ӵектосъёс но жуг-жагез люканы кык площадкаос. Со сяна, 2021-тӥ арын трос коркаос пуктон улэ интыосты дасянъя кык бадӟым ӵектосъёсты йылпумъязы. Солы луыса Глаз ёросысь выль микрорайонын 25 музъем кесэгъёс дорозь ву но электротыл кыскизы, сюресэз асфальтэн шобыртӥзы. Со выллем ик ужъёс Пичи Пурга ёросын нуизы, отын коммуникациосты 46 участокъёс дорозь вуттӥзы. Куинетӥез сыӵе ӵектос туэ Сарапул ёросын пыӵатӥськыны кутскиз.  Тодэ вайытом, али ёросъёсын гурт возёс предприятиосын ужасьёслы мерлыко найм улсын 15 коркаос пуктӥсько. Кун программалэн та ӧраз элькунмы нырысьсэ пыриське. Федераци уже кутэм коньдонлэсь 80 процентсэ берыктэ. Тегъёс: Мерлык Ижкар Удмуртия гурт коньдон лэсьтськон  